In nomine sancte et individue Trinitatis. Rodulfus divina favente clementia rex. Cum conveniat regiæ eminentiæ, ut erga subjectis benignum prebeat auditum et justam petitionem eorum ad effectum perducat, decet maxime, ut qui promptissima devotione in ejus servitio intendunt, liberalitatem clementer impertiat; ac per hoc noverit omnium sanctæ Dei ecclesiæ fidelium, tam presentium videlicet quam futurorum sollertia, quam et accessit ad clementiam magnitudinis nostre dulcissima ac dilectissima Adaleydis, soror nostra, petens et subplicans, ut abbatiam Romanis, que constructa habetur in honore beati Petri, apostolorum principis, et est sita in comitatu Waldense, per præceptum nostræ regalis dignitatis, ei in vita sua concederemus, et ut haberet post discessum suum potestatem relinquendi cuicumque voluerit heredum suorum. Quam petitionem intimo ex corde suscepimus, et, per auctoritatem quam habemus principalem, jam dictam abbatiam Romanis eidem largimus dum vixerit. Cum autem Deus eam a corpore vocare dignatus fuerit, habeat licentiam et omnem facultatem relinquere eam quemcumque elegerit de heredibus suis. Adque ut hæc nostra largitio firmior habeatur, et per cuncta secula inconvulsa servetur, manu nostra subterfirmavimus, et de anuli nostri impræssione sigillari precepimus. Signum Rodulfi piissimi regis. Berengarius notarius ad vicem Theoderici archiepiscopi et cancellarii recognovi. Data IIII idus junias, anno Christo propitio Rodulfi piissimi regis primo, anno ab incarnatione Domini DCCC LXXXVIII, indictione VI. Actum Vabre villa in Dei nomine feliciter. Amen.